ବାରିପଦା ଶିରିଷବଣି ସ୍ବାମୀ ବିବେକାନନ୍ଦ ଆବାସିକ ସ୍କୁଲରୁ ୩ ଛାତ୍ର ନିଖୋଜ : ଥାନାରେ ମାମଲା - Prameya News7\nବାରିପଦା ଶିରିଷବଣି ସ୍ବାମୀ ବିବେକାନନ୍ଦ ଆବାସିକ ସ୍କୁଲରୁ ୩ ଛାତ୍ର ନିଖୋଜ : ଥାନାରେ ମାମଲା\nବାରିପଦା ୧୮/୮ଃ ସ୍କୁଲ ହଷ୍ଟେଲରୁ କୁଆଡ଼େ ଗଲେ ୩ ଛାତ୍ର ? କେମିତି ଜାଣିପାରିଲେନି ସ୍କୁଲ କର୍ତ୍ତୃପକ୍ଷ ? ବାରିପଦା ଶିରିଷବଣିରେ ଥିବା ସ୍ବାମୀ ବିବେକାନନ୍ଦ ଶିକ୍ଷାଶ୍ରମ ଆବାସିକ ସ୍କୁଲରୁ ୨ଦିନ ତଳେ ଗାଏବ ହୋଇଯାଇଥିବା ସ୍କୁଲ ଛାତ୍ରଙ୍କ ଅଭିଭାବକ ଏବେ ଏଇ ପ୍ରଶ୍ନ ପଚାରୁଛନ୍ତି । ମାମଲା ଥାନାରେ ପହଞ୍ଚିଛି । ଛାତ୍ରମାନଙ୍କୁ ଖୋଜୁଛି ପୋଲିସ । ହେଲେ ସ୍କୁଲ କର୍ତ୍ତୃପକ୍ଷଙ୍କ ଦାୟିତ୍ବହୀନତାକୁ ନେଇ ମଧ୍ୟ ଉଠିଛି ପ୍ରଶ୍ନ ?\nଅବିନାଶ ମହାକୁଡ଼ , ହେମନ୍ତ ସାହୁ , ଶୁଭଙ୍କର ମିଶ୍ର ନିଖୋଜ ହୋଇଯାଇଛନ୍ତି। ବାରିପଦା ଶିରିଷବଣିରେ ଥିବା ସ୍ବାମୀ ବିବେକାନନ୍ଦ ଶିକ୍ଷାଶ୍ରମ ଆବାସିକ ସ୍କୁଲରୁ ନବମ ଶ୍ରେଣୀର ଏଇ ତିନି ଛାତ୍ର ଏବେ କେଉଁଠି ? କେମିତି ସେମାନେ ସ୍କୁଲ ହେଷ୍ଟେଲରୁ ନିଖୋଜ୍ ହୋଇଗଲେ ? ନିଖୋଜ୍ ଛାତ୍ରମାନଙ୍କ ସମ୍ପର୍କରେ କେମିତି ଜାଣିପାରିଲେନି ସ୍କୁଲ କର୍ତ୍ତୃପକ୍ଷ ? ସ୍କୁଲ ପ୍ରିନିସିପାଲ ବୀଣାପାଣି ଦାଶଙ୍କ କହିବା ଅନୁସାରେ ଗଲା ୧୬ ତାରିଖ ଭୋର୍ ୫ଟାରୁ ସାଢ଼େ ୭ଟା ଭିତରେ ଏଇ ପିଲାମାନେ ସ୍କୁଲରୁ କେଉଁଆଡ଼େ ପଳାଇଛନ୍ତି । କାରଣ ସାଢ଼େ ୭ଟାରେ ଆସେମ୍ବ୍ଲି ସମୟରେ ହିଁ ଏହି ୩ଜଣ ପିଲା ଅନୁପସ୍ଥିତ ଥିବା ଜାଣିବାକୁ ପାଇଥିଲେ ସ୍କୁଲ କର୍ତ୍ତୃପକ୍ଷ ।\nପ୍ରଥମେ ପିଲାଙ୍କ ନିଖୋଜ ସମ୍ପର୍କରେ ସେମାନଙ୍କ ଅଭିଭାବକଙ୍କୁ ଜଣାଇବା ପରେ ଯେତେବେଳେ ସେମାନଙ୍କ ତରଫରୁ ପୋଲିସକୁ ଜଣାଇବାକୁ ଚାପ ପଡ଼ିଥିଲା ସେତେବେଳେ ରାତି ସାଢ଼େ ୯ଟା ବେଳକୁ ଥାନାରେ ଏତଲା ଦେଇଥିଲେ ସ୍କୁଲ କର୍ତ୍ତୃପକ୍ଷ । ଏହା ପରେ ପୋଲିସ ତାର ଇନ୍ଭେଷ୍ଟିଗେସନ ଆରମ୍ଭ କରିଛି ।\nବାପାମାଆଙ୍କ ଠାରୁ ଦୂରରେ ପିଲାମାନଙ୍କୁ ନିଜ ପାଖରେ ରଖି ପାଠ ପଢ଼ାଇ ଭଲ ମଣିଷ କରିବାର ପ୍ରତିଶ୍ରୁତି ଦେଇ ଆଉ ତା'ବଦଳରେ ମୋଟା ଅଙ୍କର ଫିସ୍ ନେଉଥିବା ଏହି ଆବାସିକ ବିଦ୍ୟାଳୟ କର୍ତ୍ତୃପକ୍ଷ ଏତେ ଖାମଖିଆଲ କଣ ପାଇଁ ? ଏଠାରେ ନା ସିସିଟିଭି କାମ କରୁଛି ନା' କୌଣସି ରାତ୍ରି ଜଗୁଆଳି ଅଛନ୍ତି । ଏମିତିରେ ସ୍କୁଲରେ ରହି ପାଠ ପଢ଼ୁଥିବା ଛାତ୍ରମାନଙ୍କ ସୁରକ୍ଷା ନେଇ ପ୍ରଶ୍ନ ଉଠିବା ସ୍ବାଭାବିକ । ନିଜ ପିଲାଙ୍କ ନିଖୋଜ ଖବର ଏବେ ଅଭିଭାବକମାନଙ୍କୁ ଚିନ୍ତାରେ ପକାଇଦେଇଛି ।\nପୂର୍ବରୁ ଏହି ନିର୍ଦ୍ଧିଷ୍ଟ ସ୍କୁଲରେ ବାରମ୍ବାର ଅଘଟଣ ସାମ୍ନାକୁ ଆସିଛି । ପିଲାମାନେ ହଷ୍ଟେଲରୁ ଲୁଚି ପଳାଇବା, ଛାତ୍ରୀ ଆତ୍ମହତ୍ୟା କରିବା ଏମିତିକି ଗତ ବର୍ଷ ଜଣେ ଶିକ୍ଷକଙ୍କ ରହସ୍ୟ ଜନକ ମୃତ୍ୟୁକୁ ନେଇ ସ୍କୁଲ ପରିଚାଳନା ଉପରେ ପ୍ରଶ୍ନ ଉଠିଥିଲା । ଆଉ ଏବେ ପୁଣି ୩ ଛାତ୍ର ନିଖୋଜ୍ ହେବା ଘଟଣା ଅଭିଭାବକଙ୍କ ଚିନ୍ତା ବଢ଼ାଇଛି । ଏଭଳି ଘଟଣା ପରେ ଜିଲ୍ଲାପ୍ରଶାସନ ତୁରନ୍ତ ଏହି ସ୍କୁଲ ଉପରେ କାର୍ଯ୍ୟାନୁଷ୍ଠାନ ଗ୍ରହଣ କରିବା ଜରୁରି ହୋଇପଡ଼ିଛି ।
